UDHEZIM I PERBASHKET

Nr.9, date 6.8.2026
PËR ORGANIZIMIN DHE FUNKSIONIMIN E KOMISIONIT SHTETËROR TË ARTIT NË HAPËSIRAT PUBLIKE

Në mbështetje të nenit 102, pika 4, të Kushtetutës së Republikës së Shqipërisë, të pikës 8 të nenit 12 dhe pikës 2 të nenit 126, të rregullores së miratuar me vendimin nr. 224, datë 1.4.2026, të Këshillit të Ministrave “Për miratimin e rregullores së shfrytëzimit të hapësirës publike”, ministri i Turizmit, Kulturës dhe Sportit dhe ministri i Shtetit për Pushtetin Vendor,

UDHËZOJNË:

I. DISPOZITA TË PËRGJITHSHME

1.  Ky udhëzim përcakton rregullat për organizimin dhe funksionimin e Komisionit Shtetëror të Artit në Hapësirat Publike (në vijim Komisioni), si organ kolegjial pranë ministrisë përgjegjëse për kulturën, në zbatim të pikës 8 të nenit 12 të rregullores së miratuar me vendimin nr. 224, datë 1.4.2026, të Këshillit të Ministrave.

2.  Ky udhëzim përcakton:

a) përbërjen dhe mënyrën e organizimit të Komisionit;

b) mënyrën e funksionimit dhe të vendimmarrjes së Komisionit;

c) mënyrën e paraqitjes pranë Komisionit të dokumentacionit për shqyrtim;

ç) organizimin dhe funksionimin e sekretariatit teknik;

d) bashkëpunimin ndërinstitucional ndërmjet ministrisë përgjegjëse për kulturën, njësive të vetëqeverisjes vendore dhe institucioneve të tjera kompetente;

dh) administrimin dhe ruajtjen e vendimeve dhe të dokumentacionit të Komisionit. 

3. Komisioni ushtron kompetencën për shqyrtimin dhe miratimin përfundimtar të çdo vepre arti dhe vepre përkujtimore që propozohet për vendosje në hapësira publike në territorin e Republikës së Shqipërisë, në përputhje me pikën 8 të nenit 12 të rregullores së miratuar me vendimin nr. 224, datë 1.4.2026, të Këshillit të Ministrave.

4. Nuk i nënshtrohen procedurave të parashikuara në këtë udhëzim:

a) instalacionet artistike të përkohshme me kohëzgjatje deri në 12 (dymbëdhjetë) muaj, që nuk kanë karakter memorial ose përkujtimor dhe që, sipas përkufizimit të rregullores së miratuar me vendimin nr. 224, datë 1.4.2026, të Këshillit të Ministrave, përfshihen në kategorinë “dekor urban”;

b) elementet e tjera që, sipas rregullores së miratuar me vendimin nr. 224, datë 1.4.2026, të Këshillit të Ministrave, nuk i nënshtrohen procedurës së miratimit artistik;

c) reklamat tregtare dhe elementet publicitare, të cilat rregullohen sipas dispozitave përkatëse të rregullores dhe legjislacionit sektorial në fuqi.

II. PËRBËRJA DHE FUNKSIONIMI I KOMISIONIT

1. Komisioni është organ kolegjial pranë ministrisë përgjegjëse për kulturën, me kompetencë për shqyrtimin dhe miratimin përfundimtar të çdo vepre arti dhe vepre përkujtimore që, sipas legjislacionit në fuqi, i nënshtrohet miratimit të tij. Miratimi i Komisionit nuk zëvendëson lejen për shfrytëzimin e hapësirës publike dhe as lejet, autorizimet apo miratimet e tjera të kërkuara sipas legjislacionit sektorial në fuqi.

2. Komisioni përbëhet nga 5 (pesë) anëtarë dhe përbërja e tij miratohet me urdhër të ministrit përgjegjës për kulturën, si më poshtë:

a) 3 (tre) përfaqësues të ministrisë përgjegjëse për kulturën ose institucioneve të varësisë së saj, me profil dhe përvojë profesionale në fushat e artit, trashëgimisë kulturore, arkitekturës dhe/ose urbanistikës;

b) 1 (një) ekspert vendas ose i huaj në fushën e arkitekturës dhe/ose urbanistikës;

c) 1 (një) ekspert vendas ose i huaj në fushën e arteve pamore, artit publik, skulpturës monumentale, kuratorisë artistike dhe/ose trashëgimisë kulturore.

Në përbërjen e Komisionit duhet të sigurohet, në çdo rast, përfaqësimi i ekspertizës në fushën e artit, arkitekturës, urbanistikës dhe trashëgimisë kulturore.

3. Në mbledhjet e Komisionit, për shqyrtimin e projekteve që propozohet të vendosen në territorin e një njësie të vetëqeverisjes vendore, merr pjesë një përfaqësues i autorizuar i njësisë përkatëse, i cili merr pjesë me rol këshillimor, pa të drejtë vote dhe pa u llogaritur në kuorumin e mbledhjes.

4. Kryetari i komisionit caktohet me urdhër të ministrit përgjegjës për kulturën, ndërmjet anëtarëve të tij.

5. Mandati i anëtarëve të komisionit është 4 (katër) vjet, me të drejtë riemërimi vetëm një herë.

6. Mandati i anëtarit të komisionit përfundon përpara afatit në rastet kur:

a) jep dorëheqjen;

b) humbet aftësinë ligjore ose faktike për të ushtruar funksionin;

c) mungon pa arsye në 3 (tri) mbledhje radhazi të komisionit;

ç) ndodhet në mënyrë të vazhdueshme në kushtet e konfliktit të interesit, në atë masë që pengon ushtrimin e rregullt dhe të paanshëm të funksionit si anëtar i Komisionit, në përputhje me legjislacionin në fuqi;

d) dënohet me vendim gjyqësor të formës së prerë për kryerjen e një krimi;

dh) shkel rëndë detyrimet etike dhe profesionale që lidhen me ushtrimin e funksionit;

e) ndërron jetë. 

7. Në rast të përfundimit të mandatit përpara afatit, ministri përgjegjës për kulturën, konstaton përfundimin e mandatit për anëtarin dhe emëron anëtarin zëvendësues për periudhën e mbetur të mandatit.

8. Në shqyrtimin e propozimit, Komisioni vlerëson, sipas natyrës së projektit, cilësinë artistike të veprës dhe përshtatshmërinë e saj nga pikëpamja artistike e kulturore me kontekstin arkitektonik dhe urbanistik, ndikimin në hapësirën publike, respektimin e vlerave të trashëgimisë kulturore dhe historike dhe përputhshmërinë me interesin publik.

9. Ushtrimi i kompetencës së Komisionit nuk cenon kompetencat që rregullorja e miratuar me vendimin nr. 224, datë 1.4.2026, të Këshillit të Ministrave dhe legjislacioni sektorial u njohin njësive të vetëqeverisjes vendore dhe autoriteteve të tjera publike për administrimin e hapësirës publike, shqyrtimin teknik dhe administrativ të kërkesës, dhënien e lejeve, autorizimeve ose miratimeve dhe zbatimin e projektit.

10. Procedura e përcjelljes së propozimit për shqyrtim nga Komisioni:

a) Çdo subjekt propozues, publik ose privat, përfshirë institucionet e administratës shtetërore, institucionet publike, njësitë e vetëqeverisjes vendore, personat fizikë dhe juridikë privatë, paraqet kërkesën për vendosjen e një vepre arti ose vepre përkujtimore pranë njësisë së vetëqeverisjes vendore në territorin e së cilës propozohet vendosja e veprës, sipas procedurës së përcaktuar në rregulloren e miratuar me vendimin nr. 224, datë 1.4.2026, të Këshillit të Ministrave.

b) Njësia e vetëqeverisjes vendore, nëpërmjet strukturave përgjegjëse, administron dhe shqyrton kërkesën dhe verifikon përputhshmërinë e saj me kriteret dhe kërkesat e përcaktuara në rregullore dhe në legjislacionin në fuqi.

c) Për marrjen e miratimit të Komisionit, njësia e vetëqeverisjes vendore i përcjell ministrisë përgjegjëse për kulturën, nëpërmjet sekretariatit teknik të Komisionit, kërkesën, propozimin dhe dokumentacionin përkatës.

ç) Komisioni shqyrton propozimin për çështjet që lidhen me kompetencën e tij sipas pikës 8 të nenit 12 të rregullores së miratuar me vendimin nr. 224, datë 1.4.2026, të Këshillit të Ministrave.

d) Vendimi i Komisionit i përcillet njësisë së vetëqeverisjes vendore, e cila vijon procedurën administrative përkatëse sipas rregullores dhe legjislacionit në fuqi.

dh) Mungesa e miratimit të Komisionit sjell refuzimin e kërkesës për shfrytëzimin e hapësirës publike për vendosjen e veprës përkatëse, në përputhje me rregulloren e miratuar me vendimin nr. 224, datë 1.4.2026, të Këshillit të Ministrave.

11. Kompetenca e Komisionit zbatohet pavarësisht burimit të financimit të veprës, për aq kohë sa vepra propozohet për vendosje në një hapësirë publike dhe i nënshtrohet miratimit të Komisionit sipas rregullores së miratuar me vendimin nr. 224, datë 1.4.2026, të Këshillit të Ministrave.

12. Komisioni mbështetet nga një sekretariat teknik pranë ministrisë përgjegjëse për kulturën. Përbërja e sekretariatit teknik dhe nëpunësit përgjegjës për ushtrimin e funksioneve të tij caktohen me urdhër të ministrit përgjegjës për kulturën. Sekretariati teknik administron dokumentacionin që i përcillet Komisionit, përgatit dhe organizon mbledhjet, mban procesverbalet, njofton vendimet dhe administron arkivin e Komisionit.

13. Komisioni mblidhet sipas nevojës, me thirrjen e kryetarit ose me kërkesë të të paktën 1/3 (një të tretës) së anëtarëve të tij.

14. Mbledhjet e Komisionit janë të vlefshme kur në to marrin pjesë të paktën 4 (katër) anëtarë.

15. Vendimet e komisionit merren me shumicën e votave të anëtarëve të pranishëm që marrin pjesë në votim. Në rast barazimi votash, vota e kryetarit është përcaktuese. Kur kryetari përjashtohet nga shqyrtimi dhe votimi për shkak të konfliktit të interesit, vota e tij nuk merret në konsideratë dhe, në rast barazimi votash, Komisioni vendos për mosmiratimin e projektit.

16. Vendimet e Komisionit arsyetohen dhe nënshkruhen nga kryetari dhe anëtarët pjesëmarrës në mbledhje.

17. Mbledhjet e komisionit pasqyrohen në procesverbal, i cili mbahet nga sekretariati teknik dhe nënshkruhet nga anëtarët pjesëmarrës.

18. Anëtarët e komisionit janë të detyruar të shmangin çdo situatë konflikti interesi, në përputhje me legjislacionin në fuqi për parandalimin e konfliktit të interesit në ushtrimin e funksioneve publike. Anëtari i komisionit që ndodhet në kushtet e konfliktit të interesit për një çështje të caktuar detyrohet të deklarojë menjëherë këtë fakt dhe të përjashtohet nga shqyrtimi dhe votimi i saj. Deklarimi i konfliktit të interesit pasqyrohet në procesverbalin e mbledhjes. Mosdeklarimi i konfliktit të interesit përbën shkelje të rëndë të detyrimeve të anëtarit të komisionit.

19. Në rast se kryetari ndodhet në kushtet e konfliktit të interesit për një çështje të caktuar, mbledhja drejtohet nga anëtari i zgjedhur nga anëtarët e pranishëm, i cili nuk ndodhet në kushtet e konfliktit të interesit.

20. Miratimi i komisionit nuk zëvendëson lejet, autorizimet ose miratimet e tjera të kërkuara nga legjislacioni në fuqi për planifikimin dhe zhvillimin e territorit, trashëgiminë kulturore, mbrojtjen e mjedisit apo fusha të tjera sektoriale.

21. Në rast se, për shkak të natyrës ose kompleksitetit të çështjeve që shqyrtohen, ministri përgjegjës për kulturën e çmon të nevojshme, me urdhër të tij mund të caktojë deri në 2 (dy) anëtarë shtesë në Komision, me ekspertizë profesionale në fushën përkatëse. Anëtarët shtesë caktohen për shqyrtimin e çështjes ose kategorisë së çështjeve për të cilat kërkohet ekspertiza e tyre, marrin pjesë me të drejtë vote dhe, gjatë kësaj periudhe, llogariten në përbërjen dhe kuorumin e Komisionit.

III. DOKUMENTACIONI SHOQËRUES 

1. Çdo subjekt propozues, publik ose privat, paraqet kërkesën për vendosjen e veprës artistike ose përkujtimore pranë njësisë së vetëqeverisjes vendore në territorin e së cilës propozohet vendosja e veprës, sipas mënyrës dhe procedurës së përcaktuar në rregulloren e miratuar me vendimin nr. 224, datë 1.4.2026, të Këshillit të Ministrave.

2. Për marrjen e miratimit të Komisionit, njësia e vetëqeverisjes vendore, pas shqyrtimit paraprak të kërkesës, i përcjell sekretariatit teknik të Komisionit kërkesën dhe dokumentacionin përkatës, përfshirë:

a) kërkesën e paraqitur nga subjekti propozues;

b) relacionin përshkrues dhe artistik të projektit, ku paraqiten koncepti artistik, qëllimi, rëndësia kulturore ose përkujtimore e veprës dhe argumentimi i vendosjes së saj në hapësirën publike;

c) projektin artistik dhe teknik të veprës, të shoqëruar me vizualizime grafike, pamje, prerje, fotomontazhe ose materiale të tjera ilustruese;

ç) planvendosjen e propozuar dhe dokumentacionin hartografik ose urbanistik përkatës;

d) të dhënat për autorësinë, materialet, përmasat, mënyrën e realizimit dhe mirëmbajtjes së veprës;

dh) të dhënat mbi vendndodhjen e propozuar;

e) informacionin mbi burimin e financimit, sipas rastit;

ë) dokumentacionin ose miratimet e tjera të kërkuara sipas legjislacionit sektorial në fuqi.

3. Kur vepra propozohet për vendosje në zona historike, zona të mbrojtura, zona arkeologjike, në afërsi të monumenteve të kulturës ose në territore të tjera me status të posaçëm mbrojtjeje, zbatohen kërkesat dhe procedurat e legjislacionit sektorial përkatës dhe dokumentacioni shoqërohet me aktet e institucioneve kompetente, kur këto kërkohen sipas legjislacionit në fuqi.

4. Dokumentacioni për marrjen e miratimit të Komisionit përcillet pranë sekretariatit teknik vetëm nga njësia e vetëqeverisjes vendore përkatëse.

5. Sekretariati teknik verifikon vetëm plotësinë formale të dokumentacionit të përcjellë për shqyrtim nga Komisioni.

6. Në rast se dokumentacioni është i paplotë, sekretariati teknik, brenda 7 (shtatë) ditëve i kërkon njësisë së vetëqeverisjes vendore plotësimin e tij përpara paraqitjes së çështjes për shqyrtim nga Komisioni. Në njoftimin për plotësimin e dokumentacionit, sekretariati teknik vendos një afat jo më shumë se 10 (dhjetë) ditë për plotësimin e tij.

7. Pas plotësimit të dokumentacionit, sekretariati teknik ia paraqet çështjen Komisionit për shqyrtim. 

8. Në rast se njësia e vetëqeverisjes vendore, pas depozitimit të rregullt të kërkesës nga subjekti propozues, nuk e përcjell kërkesën dhe dokumentacionin përkatës pranë sekretariatit teknik të Komisionit, subjekti propozues mund t’i drejtohet drejtpërdrejt ministrisë përgjegjëse për kulturën, duke paraqitur kërkesën, dokumentacionin përkatës dhe provën e depozitimit të tyre pranë njësisë së vetëqeverisjes vendore.

9. Sekretariati teknik njofton njësinë e vetëqeverisjes vendore dhe i kërkon asaj që, brenda 10 (dhjetë) ditëve nga marrja e njoftimit, të përcjellë dokumentacionin e administruar dhe qëndrimin e saj lidhur me kërkesën.

10. Nëse, me përfundimin e këtij afati, njësia e vetëqeverisjes vendore nuk përgjigjet ose nuk përcjell dokumentacionin, sekretariati teknik administron dokumentacionin e paraqitur nga subjekti propozues dhe, pasi verifikon plotësinë formale të tij, ia paraqet Komisionit për shqyrtim dhe vendimmarrje për çështjet që janë në kompetencën e tij. Mosveprimi i njësisë së vetëqeverisjes vendore nuk pengon shqyrtimin dhe vendimmarrjen e Komisionit.

11. Shqyrtimi dhe vendimmarrja e Komisionit sipas kësaj pike nuk zëvendësojnë lejen për shfrytëzimin e hapësirës publike dhe as lejet, autorizimet apo miratimet e tjera që, sipas legjislacionit në fuqi, janë në kompetencë të njësisë së vetëqeverisjes vendore ose të autoriteteve të tjera kompetente. Kur njësia e vetëqeverisjes vendore është shprehur me akt administrativ për kërkesën, zbatohen mjetet juridike të parashikuara nga legjislacioni në fuqi.

IV. PROCEDURA E SHQYRTIMIT TË KËRKESAVE

1.  Komisioni shqyrton propozimin dhe shprehet me vendim të arsyetuar brenda 30 (tridhjetë) ditëve nga data e administrimit të dokumentacionit të plotë nga sekretariati teknik.

2.  Në përfundim të shqyrtimit, Komisioni mund të vendosë: 

a) miratimin e veprës; 

b) mosmiratimin e veprës.

3. Kundër vendimit të Komisionit mund të ushtrohen mjetet juridike të parashikuara nga legjislacioni në fuqi.

4. Komisioni, kur e çmon të nevojshme për natyrën e veçantë të një projekti, mund të ftojë ekspertë të jashtëm vendas ose të huaj në fusha specifike. Ekspertët e jashtëm japin mendim teknik ose profesional dhe marrin pjesë në mbledhjet e komisionit pa të drejtë vote.

5. Mendimet e ekspertëve të jashtëm administrohen si pjesë e dokumentacionit të shqyrtimit.

6.  Vendimi i Komisionit i përcillet nga sekretariati teknik njësisë së vetëqeverisjes vendore që ka paraqitur kërkesën për miratim dhe administrohet në përputhje me legjislacionin në fuqi. Njësia vijon procedurën administrative përkatëse sipas rregullores së miratuar me vendimin nr. 224, datë 1.4.2026, të Këshillit të Ministrave.

7.  Vendimet e Komisionit administrohen dhe ruhen nga sekretariati teknik, në përputhje me legjislacionin në fuqi për arkivat dhe dokumentacionin zyrtar.

8.  Ministria përgjegjëse për kulturën mund të publikojë në faqen e saj zyrtare vendimet e Komisionit dhe informacionin mbi veprat e miratuara, në përputhje me legjislacionin për të drejtën e informimit, mbrojtjen e të dhënave personale, të drejtën e autorit dhe të drejtat e tjera të mbrojtura me ligj.

V. DISPOZITA TË FUNDIT

1. Ngarkohen ministria përgjegjëse për kulturën, ministri përgjegjës për pushtetin vendor, njësitë e vetëqeverisjes vendore, sipas fushës së përgjegjësisë së tyre dhe Komisioni Shtetëror i Artit në Hapësirat Publike për zbatimin e këtij udhëzimi.

Ky udhëzim hyn në fuqi pas botimit në Fletoren Zyrtare.

MINISTËR I TURIZMIT, KULTURËS DHE SPORTIT
Blendi Gonxhja

MINISTËR I SHTETIT PËR PUSHTETIN VENDOR

Ervin Demo

